Se nirrakkonta ipotesi apokalittika li tista' tiddisturba kemxejn lil min hu sensittiv. Jekk inti sensittiv, għażiż qarrej, nissuġġerixxi li dan li hawn miktub hawn taħt ma taqrahx. Tista' minflok tgħaddi għall-posts l-oħrajn, li huma ferm u ferm interessanti aktar minn dan… Immaġina jiġu hawn fid-dinja xi speċi ta' aljeni, ferm intelliġenti aktar minna, u jokkupaw id-dinja. Tkun naqra pastażata, hu? Dik ilna nagħmluha aħna l-bnedmin daqs kemm ilha għaddejja l-istorja, imma ħafna drabi l-antenati tagħna mhux ħlejjaq inqas intelliġenti minnhom warrbu min-nofs u mmassakraw, imma bnedmin bħalhom li kienu inqas imħarrġin tajjeb biex jiġġieldu u jiddefendu t-territorju tagħhom. Immaġina, issa, li dawn l-aljeni biex ikollhom x'jieklu jużaw ħlejqa mill-aktar imlaħħma u abbundanti li hawn fid-dinja… il-bnedmin. Agħar mill-agħar xjaten inqisuhom kieku. Imma ma spiċċatx hawn. Tant ikunu superjuri fl-intelliġenza dawn l-aljeni li ebda armi atomiċi u missili ballistiċi li tant żviluppajna b'kapaċità ma jkunu jistgħu għalihom. Jikkaċċjawna bla ħniena u bla rimors. Għandhom awtorizzazzjoni divina biex jużaw l-univers kollu u kulma hemm fih għall-bżonnijiet tagħhom. Jirriproduċu u jimmultiplikaw. Id-dinja tinħakem minn din l-ispeċi ġdida, superjuri fl-intelliġenza u fil-kapaċità li jimmanipulaw l-ambjent kif jaqbel lilhom. Addijo ċ-ċiviltà umana. Din l-ispeċi aljena mistmerra teqridna minn wiċċ id-dinja. Kważi, imma mhux għal kollox. Il-laħam tal-bnedmin jogħġobhom lill-aljeni, u jibdew irabbu l-bnedmin f'farms minflok jikkaċċjawhom fis-salvaġġ. Aktar ma jiżdiedu fil-popolazzjoni, aktar ikollhom bżonn laħam x'jieklu. Biex il-produzzjoni tal-laħam tkun aktar effiċjenti jkollhom iħaddmu sistemi ta' skala industrijali. Jużaw tekniki ta' tgħammir u inġinerija ġenetika biex it-tfal jibdew jitwieldu dejjem iżjed ħoxnin. Ibellgħulhom pataflun ormoni biex jikbru malajr u antibijotiċi biex ma jimirdux, imma t-tfal jgħixu f'miżerja totali, f'gaġeġ li kemm kemm jesgħuhom, mingħajr interazzjoni soċjali, mingħajr faċilitajiet sanitarji, litteralment… bħall-ħnieżer. Malli jsiru adolexxenti t-tfal joħduhom vjaġġ twil ġo trakk mudlam u kiesaħ, għall-biċċerija, ukoll fuq skala industrijali. Mhux dejjem ikunu tilfuhom minn sensihom kif suppost meta jqattgħuhom biċċiet… Emminni, għażiż qarrej, qed niddardar jien u niktibha din, imma dan jixbah ħafna lil dak li qed nagħmu aħna lil diversi speċijiet ta' annimali li, għalkemm x'aktarx inqas intelliġenti minna, ma tfissirx li ma jħossux uġigħ, anzi. Nasal ngħid li l-intelliġenza ftit tidħol fiha din, għax is-sofferenza li jbatu dawn l-annimali matul ħajjithom ma tafx intelliġenza, apparti l-fatt li l-intelliġenza jaf għandha 'kuluri' u 'forom' differenti li aħna ma nagħrfuhomx. "Sewwa, x'tagħmel, ħeqq, dik hi n-natura. Min jiflaħ iħawwel. Bis-salvaġiżmu lħaqna fejn aħna. Mhux ta' b'xejn inpinġu lilna nfusna fil-quċċata tas-siġra tal-evoluzzjoni. "X'tissuġġerixxi mela? Ma niklux iktar? Suwiċidju tal-massa tal-ispeċi umana biex ma naħqrux lill-annimali?" Veru, x'tagħmel? Issa hawn aħna, u waqt li aħna hawn qed nagħmlu ħerba mid-dinja waqt li nkomplu nkattru lilna nfusna, kważi bla rażan. Minn ftit miljuni għal bosta sekli lħaqna l-biljun ftit aktar minn mitt sena ilu. Issa tlajna għal seba' biljuni u sa nofs seklu ieħor inkunu mat-tlettax-il biljun. Kif se nitmgħuhom dawn il-biljuni kollha? Kif qed naraha minn hawn, in-natura pproduċiet mekkaniżmu ta' riproduzzjoni u riġenerazzjoni ta' organiżmi, wieħed jiekol ieħor u jittiekel minn ieħor, li jseħħ b'mod awtomatiku u salvaġġ u li s-sens tiegħu frankament ma nistax narah. Annimali oħra jieklu l-laħam ta' xulxin, u aħna bħalhom. Bid-differenza li aħna ħbejna minn quddiem għajnejna l-oriġini ta' dak li qed nieklu. Naraw stejk jew zalzetta fuq platt, u ma narawx il-qatla tal-annimal li nkunu se nieklu. Skużawni, ħbieb tiegħi, imma ftit tal-ġranet ilu sirt konxju minn din ir-realtà u qed tiddisturbani tant li ħassejt li kelli naqsam ħsibijieti fuqha magħkom hawnhekk. Se nagħmel ħilti kollha biex ma nikkontribwixxix għal dal-proċess li qed joħloq tant sofferenza. Kemm jista' jkun possibbli fil-prattika, laħam ftit li xejn se niekol. Il-prattika tfisser li jekk xi ħadd ikun ġentili biżżejjed jistedinni għall-ikel naċċetta u napprezza dak li joffrili. Titlob sagrifiċċju minni, imma għadni nilludi ruħi li naqra superjuri mill-annimali l-oħra, u li avolja nagħmel parti min-natura kapaċi niddeċiedi differenti milli tiddettali hi.